*****

ΚΑΝΟΝΙΣΜΟΣ (ΕΟΚ) αριθ. 2967/83 ΤΟΥ ΣΥΜΒΟΥΛΙΟΥ

της 19ης Οκτωβρίου 1983

που τροποποιεί τον κανονισμό (ΕΟΚ) αριθ. 1054/81 περί θεσπίσεως κοινής ενεργείας για την ανάπτυξη της παραγωγής βοοειδών κρεατοπαραγωγής στην Ιρλανδία και στη Βόρειο Ιρλανδία

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι δυνάμει του κανονισμού (ΕΟΚ) αριθ. 1054/81 (3), η Ιρλανδία και το Ηνωμένο Βασίλειο εφαρμόζουν πρόγραμμα ανάπτυξης της παραγωγής βοοειδών κρεατοπαραγωγής, βασικός στόχος του οποίου είναι η γενετική βελτίωση των ζώων και η βελτίωση της ποιότητας της διατροφής τους, προκειμένου να αντιμετωπισθεί η δυσμενής κατάσταση των γεωργικών εισοδημάτων που επικρατεί στην Ιρλανδία και τη Βόρειο Ιρλανδία·

ότι σύμφωνα με το άρθρο 4 του εν λόγω κανονισμού η διάρκεια της κοινής ενέργειας περιορίζεται σε περίοδο 2 ετών, που έληξε στις 25 Μαΐου 1983, και καθορίζονται ανώτατα ποσά, όσον αφορά τις επιλέξιμες δαπάνες από το Ευρωπαϊκό Γεωργικό Ταμείου Προσανατολισμού και Εγγυήσεων, τμήμα προσανατολισμού, για τα διάφορα σχετικά μέτρα·

ότι, για να παγιοποιηθούν τα ευνοϊκά αποτελέσματα που έχουν επιτευχθεί μέχρι σήμερα, είναι σκόπιμο να παραταθεί η διάρκεια της κοινής ενέργειας μέχρι τις 30 Απριλίου 1984, με εξαίρεση την προώθηση της αποθήκευσης σε σιλό, και να αυξηθούν τα ανώτατα ποσά των επιλέξιμων δαπανών για την προώθηση της τεχνητής γονιμοποίησης και για τη βελτίωση των βοσκότοπων και των λιαβαδιών με αυξανόμενη χρησιμοποίηση ασβέστη·

ότι, εξάλλου, πρέπει να επιτρέπεται, σε περίπτωση ανάγκης, προσαρμογή των ανώτατων ποσών που καθορίζονται για τις επιλέξιμες δαπάνες, χωρίς να προκύψει αύξηση του συνολικού τους ποσού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1054/81 τροποποιείται ως εξής:

1. Στο άρθρο 4, οι παράγραφοι 1 και 2 αντικαθίστανται από το ακόλουθο κείμενο:

«1. Η διάρκεια της κοινής ενέργειας περιορίζεται:

- όσον αφορά το μέτρο που αναφέρεται στο άρθρο 3 παράγραφος 1 στοιχείο ε), σε δύο έτη από την ημερομηνία θέσπισης από την Επιτροπή των λεπτομερειών εφαρμογής που αναφέρονται στο άρθρο 3 παράγραφος 2, και

- όσον αφορά τα μέτρα που αναφέρονται στο άρθρο 3 παράγραφος 1 στοιχεία α) έως δ), μέχρι τις 30 Απριλίου 1984.

2. Είναι επιλέξιμες από το Ταμείο, τμήμα προσανατολισμού, οι δαπάνες που πραγματοποιούνται από την Ιρλανδία και το Ηνωμένο Βασίλειο, όσον αφορά τη Βόρειο Ιρλανδία, για τα μέτρα αυτά μέχρι ποσού:

- 3,2 εκατομμυρίων ECU για τα μέτρα του άρθρου 3 παράγραφος 1 στοιχεία α) και β),

- 37,5 εκατομμυρίων ECU για το μέτρο του άρθρου 3 παράγραφος 1 στοιχείο γ),

- 27 εκατομμυρίων ECU για το μέτρο του άρθρου 3 παράγραφος 1 στοιχείο δ),

- 7,6 εκατομμυρίων ECU για το μέτρο του άρθρου 3 παράγραφος 1 στοιχείο ε).

Εντούτοις, εφόσον κρίνεται εκ των υστέρων αναγκαίο, μετά από αίτηση ενός από τα ενδιαφερόμενα κράτη μέλη, η Επιτροπή μπορεί, σύμφωνα με τη διαδικασία που αναφέρεται στο άρθρο 3 παράγραφος 2, να προβαίνει σε προσαρμογή των ανωτέρω μέγιστων ποσών χωρίς να υπερβεί συνολικό επιλέξιμο ποσό 75,3 εκατομμυρίων ECU.»

2. Στο άρθρο 5 παράγραφος 1, το ποσό «27,5 εκατομμύρια ECU» αντικαθίσταται από το ποσό «37,5 εκατομμύρια ECU».

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Οκτωβρίου 1983.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. C 192 της 19. 7. 1983, σ. 3.

(2) Γνώμη που διατυπώθηκε στις 14 Οκτωβρίου 1983 (δεν έχει άκομα δημοσιευτεί στην Επίσημη Εφημερίδα).

(3) ΕΕ αριθ. L 111 της 23. 4. 1981, σ. 1.